Seine

Seine er en elv i det nordlige Frankrike. Elvas kilder ligger i Saint-Germain-Source-Seine på Plateau de Langres i departementet Côte-d'Or. Herfra renner den i nordvestlig retning gjennom byene Troyes, Paris og Rouen ut i Den engelske kanal ved Le Havre. Totalt er elven 775 km lang. 

I sitt nedre løp gjennom Île-de-France har elva lite fall, og går i flere store meandersvinger. Tidevannet i Kanalen går godt over hundre kilometer oppover elva, like til Poses. Pont de Normandie ligger like innenfor utløpet.

Elven gikk over sine bredder og forårsaker flom i 1924, 1955, 1982, 1999, 2000, 2016, og 2018. For å regulere vannføringen i elva ble det på 1960-tallet anlagt en dam ved Forêt d'Orient utafor Troyes.

Seine er seilbar til Nogent-sur-Seine ovenfor Paris, og både Paris og Rouen er blant de største havnebyene i Frankrike. Andre viktige havner langs elva er Limay og Montereau.

Mye industri ligger langs Seine, særlig bilindustri (Poissy, Flins, Cléon, Sandouville), petrokjemisk industri (Port-Jérôme, Gonfreville l'Orcher, Notre-Dame-de-Gravenchon, Petit-Couronne), varmekraftverk (Porcheville, Saint-Ouen) og kjernekraftverk (Nogent-sur-Seine).

Ved Seines kilde er det anlagt en kunstig grotte som prydes av en statue av en nymfe.

Seines bredder i Paris ble i 1991 utpekt som et verdensarvområde.

Sideelver 
De største sideelvene – regnet fra kilden og nedover, er:
 Aube – 249 km
 Yonne – 292 km
 Loing – 143 km
 Essonne – 101 km
 Marne – 514 km
 Oise – 341 km
 Epte – 112 km
 Andelle – 57 km
 Eure – 228 km
 Risle – 144 km.

Se også 
 L'Inconnue de la Seine

Bilder

Referanser

Eksterne lenker 
 

Elver i Frankrike
Val-de-Marne
Seine-et-Marne
Bourgogne-Franche-Comtés geografi
Grand Ests geografi
Île-de-Frances geografi
Normandies geografi